Seuntjie met seldsame siekte sterf skielikDihan Meyburgh. Verlede jaar voor sy beenmurgoorplanting. Dihan Meyburgh, die seuntjie met ŉ seldsame siekte wat duisende mense se harte aangeraak het toe daar berig is dat hy ŉ dringende beenmurgoorplanting benodig, is Sondagaand, skaars tien dae ná sy derde verjaardag oorlede. Dihan se ma, Hannetjie, het Maandag aan Maroela Media gesê sy dood was skielik en dat hy nie eens tekens van ŉ siekte getoon het nie. “Ons is baie hartseer, sy hartjie het net gaan staan,” het ŉ emosionele Hannetjie gesê. Sy en haar man, Diederik, het hulp ontbied en noodhulp toegepas, maar pogings om hom by te kry was tevergeefs. “Selfs sy dokters is stomgeslaan oor sy dood,” het sy gesê. Dihan is met ŉ X-gekoppelde chroniese granulomateuse, ŉ seldsame en ernstige immuunsiekte, gediagnoseer toe hy ses maande oud was. Sy boetie is ses jaar gelede in die ouderdom van 10 maande vermoedelik aan dieselfde siekte dood. Die gemeenskap het in 2013 oorweldigend reageer op ŉ berig dat Dihan se ouers nie die beenmurgoorplanting kon bekostig nie. Danksy ruim skenkings kon hy aan die einde van September ‘n beenmurgoorplanting ondergaan. Hy is by die huis behandel nadat hy ontslaan is. ŉ Spesiale Facebook-groep is gestig om sy ondersteuners op hoogte te hou van sy vordering. Boodskappe van bemoediging en huldeblyke het teen Maandag begin instroom vir Dihan en sy familie. Die groep het ook op 15 Maart ŉ veldtog van stapel gestuur waarin sy ondersteuners versoek is om een miljoen kerse landswyd in Dihan se eer te laat brand. ŉ Openbare gedenkdiens word Vrydag in Brakpan vir Dihan beplan. Meer inligting sal in ŉ latere stadium bekendgemaak word.